ALS-kuntoutus koostuu kuuden vuorokauden kuntoutusjaksosta täysihoidolla Kuntoutuskeskus Kankaanpään hyvän olon keskuksessa. Ennen kurssin alkua otamme sinuun yhteyttä ja kuntoutuksen loputtua kokonaisuus sisältää vielä 1-2 seurantayhteydenottoa tilanteen ja tarpeen mukaan.
Sopeutumisvalmennuskurssilla kanssasi työskentelee osaava työryhmämme. Saat tukea muun muassa erikoislääkäriltä, sairaanhoitajalta, psykologilta, fysioterapeutilta, ravitsemusterapeutilta, puheterapeutilta ja sosionomilta. Joku tiimin jäsenistä toimii omaohjaajanasi, joka on tukenasi koko kuntoutusprosessin ajan.
ALS-kurssi sisältää paljon ryhmässä toimimista, yhdessä tekemistä ja keskusteluja. Ryhmissä käsitellään monipuolisesti psyykkiseen ja fyysiseen hyvinvointiisi liittyviä teemoja. Vertaistuella on ALS-kursseilla tärkeä merkitys.
Kurssin ohjelmaa muovataan osallistujien tarpeiden ja toiveiden mukaan niin, että toiminta on mielekästä koko ryhmälle.